АРХИВ КОСОВА И МЕТОХИЈЕ

Архив Косова и Метохије је матична установа заштите архивске грађе за територију Аутономне покрајине Косово и Метохија. У надлежности покрајинског архива је заштита архивске грађе и документарног материјала насталих у раду покрајинских органа, организација и других стваралаца и ималаца чији је оснивач АП Косово и Метохија или чија је делатност од интереса за покрајину.

Седиште архива је у Приштини, Болничка бб, са привременим седиштем у Чаглавици. Архив Косова и Метохије је основан 23. марта 1951. као Обласни државни архив у Приштини, али је почео с радом 1954. године са задатком да прикупља историјски материјал са подручја Косова и Метохије. Историјат развоја покрајинског архива прати развој аутономије у оквиру Народне Републике Србије, те Социјалистичке Републике Србије. Наиме, након уставних реформи од 1968 до 1974. године, архив постаје покрајински архив као део архивске мреже у Србији.

Након трагичних околности, агресије на нашу земљу и сукоба на простору Косова и Метохије, 1999. године, односно након повлачења безбедносних снага са простора јужне српске покрајине, Архив Косова и Метохије у Приштини је прекинуо са радом. Део радника је због насиља и прогона напустио Приштину, те су и даље у статусу интерно расељених лица у Крушевцу, Краљеву, Нишу и у Београду.

Средином 2021. године Архив Косова и Метохије се, после две деценије изгнанства, вратио у свој завичај надомак Приштине. У првим годинама рада након повратка, и поред свих потешкоћа са којима се сусрећу институције и установе Републике Србије на Косову и Метохији, обновљена је издавачка, изложбена и редовна архивска делатност. Посебно се истиче редовно спровођење стручног надзора над имаоцима и ствараоцима архивске грађе на територији читаве покрајине.

Тренутно је у Архиву Косова и Метохије ради 11 запослених од којих је четворо након јуна 1999. године, силом прилика, због избеглиштва, радно ангажовано у архивима у централној Србији. Четворо запослених, који су након 1999. године остали на простору Косова и Метохије, и даље примају минималан лични доходак. Након обнове рада на простору Косова и Метохије, уз разумевање Министарства културе, Архив КиМ је успео да запосли двоје високообразованих стручњака са простора Косова и Метохије, који су поред чињенице да су своја академска звања стекли на Београдском универзитету, и понуда да остану у Београду, ипак одлучили да се врате у свој завичај и свој професионални развој ставе у функцију обнове архивске делатности на Косову и Метохији.

Архив Косова и Метохије је започео прикупљање грађе о значајним личностима са простора Косова и Метохије, личних и породичних архива, значајних докумената, фотографија, видео и аудио снимака насталих током периода онемогућене архивске делатности. Архив Косова и Метохије је уз подршку Министарства и Државног архива Србије започео процес дигитализације и успостављања електронског архива. Архивска библиотека је обновљена уз директну подршку целокупне архивске мреже на челу са Државним архивом Србије.

У периоду 2021–2024. године Архив Косова и Метохије је објавио следеће наслове:

1. *Мемоари Стојана Зафировића,* знаменитог националног радника са КиМ, с краја 19. и прве половине 20. века. Приређивачи су др Александра Новаков и др Славиша Недељковић;

2. *Фотомонографија: Манастир Грачаница на разгледницама и фотографијама 1878–2021*, аутора Марка Марковића, рецензенти академик Љубодраг Димић и отац Исидор Јагодић, заменик ректора Призренске Богословије „Св. Ћирила и Методија“;

3. *Косовски феномени*, аутора Ђорђа Јевтића. Књига тематизује рад институција културе на Косову и Метохији које су и након 1999. године остале и развијале свој рад, као и истакнуте личносте из области културе на простору КиМ;

4. *Фотомонографија: Градови Косова и Метохије 1878–1941*, аутора Марка Марковића. Рецензенти су академик Славенко Терзић и др Милош Ковић, а стручни сарадник др Александра Новаков;

5. *Мемоари Михајла Кијаметовића*, знаменитог националног радника, учитеља и сарадника Српске акције и Народне одбране у Старој Србији у периоду од 1906 до 1912. године; (књига је у штампи)

6. Предати су у штампу *Мемоари Стојана Зафировића*, други део. На овај начин Архив Косова и Метохије осигураће очување кључних делова документарног материјала из личног фонда Стојана Зафировића.

Када је у питању изложбена делатност, Архив КиМ је реализовао 5 изложби које су организоване у Грачаници, Лапљем Селу и Призрену, тачније у порти манастира Св. Архангела, крај Призрена. Ове изложбе су гостовале и у Ужицу, Бања Луци, Сарајеву, Добоју, Бајиној Башти, Осојану. То су изложбе:

1. *Манастир Грачаница на старим разгледницама и фотографијама*;

2. *Урошевац, храм и град*;

3. *Призрен на старим фотографијама и разгледницама*;

4. *Слике живота; фотографије Албера Кана, Приштина, Призрен, Липљан и Грачаница 1913*;

5. *У славу Видовдана: документа, фотографије, разгледнице*.

До краја ове године у сарадњи са Домом културе Грачаница, Архив Косова и Метохије објавиће зборник поводом 20–годишњице од мартовског насиља: *Погром 17. март 2004. године – Награђени злочин*.

Посебно треба имати у виду активности и иницијативе покрајинског архива на обнови рада међуопштинских архива у Призрену, Приштини и Гњилану. Наиме, рад Међуопштинског архива у Призрену је обновљен 2023. године. Призренски архив са привременим седиштем у Штрпцу даје свој допринос раду и развоју институција Републике Србије у том делу покрајине. Заштита грађе, документарног материјала и културног наслеђа у целини у покрајини је велики изазов, на који је за сада призренски архив одговорио издавањем књиге „Испоснице отпора: српска културна баштина призренског подгора, Сиринићке и Средачке жупе“, историчарке Јелице Михајловић. Обнављање архивске делатности међуопштинских архива у Приштини и Гњилану је у току и први резултати биће видљиви током 2025. године.

Од 2021. године Архив Косова и Метохије активни је учесник Међународног сајма књига у Београду, и архивских саветовања и стручних семинара. Посебно треба истаћи званичну институционалну сарадњу са Међуопштинским архивом у Ужицу и Архивом „31. јануар” у Врању, те потписани меморандум о сарадњи са Архивом Републике Српске у Бања Луци.

Према нашим сазнањима, Архив Косова и Метохије има у плану да идуће године изда још два значајна наслова о Приштини и Вучитрну, као и објављивање зборника и организовање научног скупа о градовима на Косову и Метохији. За сва поменута издања Архив Косова и Метохије је организовао промоције, које су поред Грачанице биле организоване и у удаљеним и изолованим српским енклавама у Метохији.

Члановима Комисије је велика част што Архиву Косова и Метохије уручују награду „Златна архива” за 2024. годину.